**2015.01.16., péntek 18:00**

LEGENDÁK NYOMÁBAN 10. - IN MEMORIAM PETŐFI SÁNDOR  
 *irodalmi szalon*

A Legendák nyomában „In memoriam Petőfi” estjén nem csak Kiskörös hős szülöttének becses sorait hallhatja a publikum. A „Petőfi-univerzumban” járt Ady, Karinthy, József Attila, Illyés Gyula is.

Vers [**NEMCSÁK KÁROLY**](http://jozsefattilaszinhaz.hu/muveszek/nemcsak-karoly)  
Zene **DÓKA ATTILA**  
Sorozatszerkesztő, művészeti vezető [**SZABÓ ZOLTÁN ATTILA**](http://jozsefattilaszinhaz.hu/muveszek/szabo-zoltan-attila)

Szerb Antal szerint „Petőfi neve a magyar tudatban egyértelmű a költővel. Ő az a költő, akinek a képe a legerősebben és a legigazibb vonásokban él bennünk, akit nem kell a könyvszerű feledésből kiásni, akinek értékeit nem kell revízió alá venni.” Azonban egy legenda akkor legenda, ha a jelenkor, a kortárs alkotók is úgy érzik: érdemes a nagy elődöt újraolvasni, újraértelmezni, akár vitázni, játszani „vele”. Nos, az Újnyugat Irodalmi Kör művészei készek erre a kivételes „összjátékra”, erre a Petőfi előtt tisztelgő, mégis modern értelmezést ígérő előadásra. A programot Szabó Zoltán Attila, az Újnyugat Irodalmi Kör vezetője, a Nyugat Plusz folyóirat főszerkesztője állítja össze.  
  
Az évindító Legendákon Nemcsák Károly tolmácsolja a remekműveket, Dóka Attila zenei feldolgozásokkal készül.   
Az eseményt a Bolyhos Pálinkafőzde pálinkakóstolója követi, amelyre a közönség a vendégünk!

**2015.02.13., péntek 18:00**

LEGENDÁK NYOMÁBAN 11. - IN MEMORIAM ARANY JÁNOS

*irodalmi szalon*

A Legendák nyomában In memoriam Arany János estjén nem csak „a legmagyarabb magyar költő” becses sorait hallhatja a publikum, hanem olyan költő-géniuszok remekművei is elhangoznak, mint Babits, Kosztolányi, Ady és Petőfi. S mint a Legendák-esteken mindig, úgy nem marad el a „kortárs válasz” sem.

RENDEZŐ: **SZABÓ ZOLTÁN ATTILA, KOCSIS L. LEVENTE**

Vers [**ZÖLD CSABA**](http://jozsefattilaszinhaz.hu/muveszek/zold-csaba)  
Zene **DÓKA ATTILA**  
Sorozatszerkesztő, művészeti vezető [**SZABÓ ZOLTÁN ATTILA**](http://jozsefattilaszinhaz.hu/muveszek/szabo-zoltan-attila)

Arany János a kortárs irodalomra is jelentős hatással van! Az Újnyugat Irodalmi Kör szerzőit inspirálják a művei, miként a Nyugat folyóirat legendáinak többsége is (nem mindenki!) kalapot emelt Nagyszalonta szülötte, a Toldi alkotója, a Magyar Tudományos Akadémia egykori főtitkára előtt.   
Kosztolányi értékelését idézve: Aranynak „Csupa fulladt és titkos mélység a lelke. Bizalmatlan az emberekhez, betegesen szerény és betegesen érzékeny, még a tehetségében sem bízik. Egy napon azonban mind e sok kétség, a test és lélek szenvedése utat tör magának. Korlát és gát nélkül kirobban és Arany a kétségbeesés delíriumában dalolni kezd. Micsoda nagyszerű vallomások ezek a versek…”  
Az előadás érdekessége, hogy az Arany művészetét kritizálók véleményével is megismerkedhet a publikum. Babits Mihály Arany Jánoshoz írt szonettje és Ady Endre Kétféle velszi bárdok című verse például két külön világ…  
2015. február 13-án (18h) tehát újra különleges képet-élményt kap a közönség egy legendás szerzőről, az örök érettségi-tételről, akit Szerb Antal a legmagyarabb magyar költőként tartott számon.   
A programot Szabó Zoltán Attila, az Újnyugat Irodalmi Kör vezetője, a Nyugat Plusz folyóirat főszerkesztője állítja össze. A februári első Legendákon Zöld Csaba tolmácsolja a remekműveket, Dóka Attila zenei feldolgozásokkal készül.  
Az eseményt a Bolyhos Pálinkafőzde pálinkakóstolója követi, melyre a közönség a vendégünk!

**2015.02.26., csütörtök 19:30**

LEGENDÁK NYOMÁBAN EXTRA - SZARKA TAMÁS (GHYMES)

irodalmi szalon

Legendák nyomában Extra! - könyvbemutató és borest  
Az est vendége: Szarka Tamás költő, zenész (Ghymes) és Dúzsi Tamás borász, az Év Bortermelője.   
Művészeti vezető: Szabó Zoltán Attila, a Nyugat Plusz főszerkesztője.

RENDEZŐ: SZABÓ ZOLTÁN ATTILA, KOCSIS L. LEVENTE

Szarka Tamás 2015. február 26-i költői estjére elhozza legújabb kötetét, de nemcsak a verseit ismerheti meg a közönség, hanem egy kötetlen irodalmi beszélgetésnek és borkóstolónak is részese lesz.  
A beszélgetőtárs: Dúzsi Tamás, aki nemcsak borász, de kiváló versmondó is, amit igazolt már a Legendák nyomában-esteken is, hiszen Babits és Kosztolányi művekkel készült az egyik jeles alkalomra.  
Szarka Tamás költőként - egyebek közt - a Nyugat Ma és a Nyugat Plusz folyóiratokban olvasható.  
  
Az est során a közönség meg is kóstolhatja Dúzsi Tamás borkölteményeit!